b'\n_START_ARTICLE_\nSpecial Olympics\n_START_SECTION_\nHistorie\n_START_PARAGRAPH_\nSpecial Olympics er verdens st\xc3\xb8rste idrettsbevegelse for mennesker med utviklingshemning, og tilrettelegger trening og konkurranser for 2,3 millioner ut\xc3\xb8vere i over 160 land. Ut\xc3\xb8vere p\xc3\xa5 alle ferdighetsniv\xc3\xa5er trener og konkurrerer i 30 sommer- og vinteridretter; lokalt, nasjonalt og internasjonalt. Special Olympics ble stiftet i 1968 av Eunice Kennedy Shriver, s\xc3\xb8ster til John F. Kennedy. Kennedy-familien er fremdeles involvert i den daglige driften av Special Olympics. Jevnlig fysisk aktivitet er forbundet med flere helsegevinster, ikke minst for mennesker med utviklingshemning. Gjennom deltakelse i idrett og fysisk aktivitet bedres fysisk form og motoriske ferdigheter, samt at en gjennom mestringsopplevelser utvikler bedre selvtillit, tro p\xc3\xa5 seg selv og tro p\xc3\xa5 egne evner. Idrettsarenaen er dessuten en viktig sosial arena, hvor en l\xc3\xa6rer \xc3\xa5 spille p\xc3\xa5 lag med andre, stole p\xc3\xa5 andre, forholde seg til regler, finne ressurser i seg selv, fairplay m.m._NEWLINE_Den internasjonale olympiske komit\xc3\xa9 anerkjenner Special Olympics som en av tre internasjonale idrettsorganisasjoner for mennesker med nedsatt funksjonsevne. De andre to organisasjonene er Den internasjonale paralympiske komit\xc3\xa9 og Den internasjonale komiteen for d\xc3\xb8veidrett._NEWLINE_Special Olympics form\xc3\xa5l er \xc3\xa5 tilby barn, unge og voksne med utviklingshemning, muligheter for trening og konkurranse \xc3\xa5ret rundt. Gjennom dette gis den enkelte mulighet til \xc3\xa5 utvikle bedre fysisk form, vise innsatsvilje, oppleve glede og inkluderende deltakelse i samspill med familie, venner, andre ut\xc3\xb8vere og lokalmilj\xc3\xb8._NEWLINE_Special Olympics gir ut\xc3\xb8vere p\xc3\xa5 alle ferdighetsniv\xc3\xa5er mulighet til \xc3\xa5 v\xc3\xa6re aktiv i idrett og fysisk aktivitet hele \xc3\xa5ret, og aktiviteten tilrettelegges ut fra den enkeltes \xc3\xb8nsker og forutsetninger. Konkurransene tilrettelegges slik at alle konkurrerer p\xc3\xa5 et rettferdig og utfordrende niv\xc3\xa5, hvor alle gis mulighet til \xc3\xa5 vinne. Ett unikt system for divisjonering brukes i alle konkurranser \xe2\x80\x93 divisjonering er et system hvor ut\xc3\xb8vere/lag deles i grupper hvor de konkurrerer mot ut\xc3\xb8vere/lag med tiln\xc3\xa6rmet likt ferdighetsniv\xc3\xa5. Special Olympics har ogs\xc3\xa5 egne familie, skole og helseprogram._NEWLINE_Eunice Kennedy Shriver hadde selv en utviklingshemmet s\xc3\xb8ster, som ofte gis deler av \xc3\xa6ren for at organisasjonen ble stiftet._NEWLINE_De f\xc3\xb8rste Special Olympics-lekene ble arrangert i Chicago (USA) i 1968.\n_START_SECTION_\nSpecial Olympics i Norge\n_START_PARAGRAPH_\nSpecial Olympics Norge er registrert som en frivillig organisasjon med Paal Aamaas som styreleder og Geir Smeby som direkt\xc3\xb8r._NEWLINE_Special Olympics Norge er etablert for \xc3\xa5 jobbe spesielt med utbredelse av idrett for mennesker med utviklingshemning, og er sammen med resten av norsk idrett ansvarlig for \xc3\xa5 legge til rette for idrett og fysisk aktivitet for mennesker med utviklingshemning. Familie, skole og helseprogrammene innehar stort fokus i Special Olympics Norge.'